“อนุทิน” เผยวัคซีน “ซิโนแวค” 8 แสนโดสถึงไทยแล้ว เร่งเจรจาซื้อเพิ่มอีก 5 ล้านโดส
"อนุทิน" เผยวัคซีน "ซิโนแวค" 8 แสนโดสถึงไทยแล้ว เร่งเจรจาซื้อเพิ่มอีก 5 ล้านโดส
20 มี.ค. 2564

นายอนุทิน ชาญวีรกูล รองนายกรัฐมนตรีและ รมว.สาธารณสุข เปิดเผยผ่านเฟซบุ๊กส่วนตัวว่า ขณะนี้วัคซีนซิโนแวคจำนวน 800,000 โดส มาถึงประเทศไทยแล้ว โดยวัคซีนจำนวนนี้จะกระจายไปฉีดให้บุคลากรทางการแพทย์ทั่วประเทศ และประชาชนในพื้นที่มีความเสี่ยงและมีการระบาดโดยเร็วที่สุด
โดยต่อจากนั้นในเดือนเมษายนจะมาเพิ่มอีก 1,000,000 โดส ซึ่งจะให้บริการประชาชนได้มากขึ้น ตามแผนการกระจายวัคซีนของรัฐบาล นอกจากนี้กระทรวงสาธารณสุขกำลังเจรจาจัดซื้อวัคซีนซิโนแวคเพิ่มเติมอีก 5,000,000 โดส เพื่อให้บริการประชาชนเพิ่มขึ้น
นายอนุทิน กล่าวอีกว่า กระทรวงสาธารณสุขไม่เคยปิดกั้นการนำเข้าวัคซีนของภาคเอกชน และไม่เคยปิดกั้นการขึ้นทะเบียนวัคซีนของผู้ผลิตรายอื่นๆ และพร้อมอำนวยความสะดวกให้ผู้ผลิตวัคซีนทุกรายมาขึ้นทะเบียนในประเทศไทย และพร้อมอำนวยความสะดวกให้ภาคเอกชนนำเข้าวัคซีนมาให้บริการประชาชน ซึ่งเป็นการแบ่งเบาภาระของรัฐบาลด้วย หากผู้ผลิตวัคซีนรายใดพร้อม ภาคเอกชนรายใดพร้อม ขอให้รีบติดต่อกระทรวงสาธารณสุข